b'\n_START_ARTICLE_\nAntanas Vaitkevi\xc4\x8dius\n_START_SECTION_\nBiografija\n_START_PARAGRAPH_\n1933 m. baig\xc4\x97 Vytauto Did\xc5\xbeiojo universiteto Matematikos-gamtos fakultet\xc4\x85, \xc4\xafgijo biologo \xe2\x80\x93 zoologo specialyb\xc4\x99. 1929\xe2\x80\x931940 m. dirbo to pa\xc4\x8dio universiteto zoologijos ir lyginamosios anatomijos katedroje preparatoriumi, laborantu. Pad\xc4\x97jo rengti ekspozicijas ir tuometiniam Gamtos muziejui. Karo metu ir pokariu \xe2\x80\x93 1940\xe2\x80\x931957 m. \xe2\x80\x93 mokytojavo Panev\xc4\x97\xc5\xbeio mokyklose. Po to trejus metus, iki 1960 m. buvo Vilniaus pedagoginio instituto Zoologijos katedros vyriausiuoju d\xc4\x97stytoju, kartu d\xc4\x97st\xc4\x97 ir Vilniaus universitete. 1958 m. Vilniaus universiteto Gamtos fakulteto taryboje apgyn\xc4\x97 moksl\xc5\xb3 kandidato disertacij\xc4\x85 "Pauk\xc5\xa1\xc4\x8di\xc5\xb3 migracija Kur\xc5\xa1i\xc5\xb3 mari\xc5\xb3 rajone". V\xc4\x97liau, dar trejus metus, iki 1963 m. buvo LMA Zoologijos ir parazitologijos instituto Stuburini\xc5\xb3 zoologijos sektoriaus vadovas. Nuo 1963 m. d\xc4\x97st\xc4\x97 tuometiniame Vilniaus pedagoginiame institute. 1965 m. Vaitkevi\xc4\x8diui suteiktas docento, o 1966 m. \xe2\x80\x93 profesoriaus pedagoginis mokslo vardas. Tais pa\xc4\x8diais metais pateik\xc4\x97 gynimui biologijos moksl\xc5\xb3 daktaro disertacij\xc4\x85 "Vakar\xc5\xb3 Palearktikos pauk\xc5\xa1\xc4\x8di\xc5\xb3 migracijos susidarymo prie\xc5\xbeastys ir jos savitumui", kuri liko neapginta.\n_START_SECTION_\nMokslin\xc4\x97 veikla\n_START_PARAGRAPH_\nTyr\xc4\x97 pauk\xc5\xa1\xc4\x8dius ir j\xc5\xb3 migracij\xc4\x85, organizavo j\xc5\xb3 tyrimus. Buvo gamtinink\xc5\xb3 ir ornitolog\xc5\xb3 draugij\xc5\xb3 narys. Buvo Pabaltijo komisijos pauk\xc5\xa1\xc4\x8di\xc5\xb3 migracijai, Pabaltijo zoologin\xc4\x97s komisijos narys, problemos "Gyv\xc5\xabnijos formavimosi d\xc4\x97sningum\xc5\xb3 ir jos rekonstrukcijos Lietuvos TSR" koordinacin\xc4\x97s tarybos pirmininkas, Vilniaus pedagoginio instituto Gamtos \xe2\x80\x93 geografijos fakulteto, Zoologijos ir parazitologijos instituto mokslini\xc5\xb3 taryb\xc5\xb3 narys.\n_START_SECTION_\nPublikacijos\n_START_PARAGRAPH_\nPaskelb\xc4\x97 ap\xc5\xbevalgin\xc4\xaf darb\xc4\x85 "Pauk\xc5\xa1\xc4\x8di\xc5\xb3 migracija: pagal \xc5\xbeiedavimo Lietuvoje 1929\xe2\x80\x931959 m. duomenis" (1965 m., kartu su V.Skuod\xc5\xbeiu), keliasde\xc5\xa1imt mokslini\xc5\xb3 ir pa\xc5\xbeintini\xc5\xb3 straipsni\xc5\xb3, bro\xc5\xa1i\xc5\xabr\xc5\xb3.'